title: 2018 m. lapkričio 8 d. Komisijos sprendimas (ES) 2018/1702 dėl ES ekologinio ženklo suteikimo tepimo priemonėms kriterijų nustatymo (pranešta dokumentu Nr. C(2018) 7125) (Tekstas svarbus EEE.)

text:
13.11.2018

                  LT

                  Europos Sąjungos oficialusis leidinys

                  L 285/82

         KOMISIJOS SPRENDIMAS (ES) 2018/1702
         2018 m. lapkričio 8 d.
         dėl ES ekologinio ženklo suteikimo tepimo priemonėms kriterijų nustatymo

               (pranešta dokumentu Nr. C(2018) 7125)

         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
         pasikonsultavusi su Europos Sąjungos ekologinio ženklinimo valdyba,
         kadangi:

                     (1)

                     pagal Reglamentą (EB) Nr. 66/2010 ES ekologinis ženklas gali būti suteikiamas tokiems produktams, kurie per visą gyvavimo ciklą daro mažesnį poveikį aplinkai;

                     (2)

                     Reglamente (EB) Nr. 66/2010 numatyta, kad kiekvienai produktų grupei turi būti nustatyti konkretūs ES ekologinio ženklo suteikimo kriterijai;

                     (3)

                     Komisijos sprendimu 2011/381/ES (2) nustatyti ekologiniai kriterijai ir su jais susiję tepimo priemonėms taikytini vertinimo bei patikros reikalavimai. Komisijos sprendimu (ES) 2015/877 (3) tų kriterijų ir reikalavimų galiojimas pratęstas iki 2018 m. gruodžio 31 d.;

                     (4)

                     2017 m. birželio 30 d. atlikus ES ekologinio ženklo tinkamumo patikrą (REFIT), kuria peržiūrėtas Reglamento (EB) Nr. 66/2010 (4) įgyvendinimas, padaryta išvada, kad reikia laikytis labiau strateginio požiūrio į ES ekologinį ženklą, įskaitant produktų atrankos kriterijų supaprastinimą. Laikantis tos išvados ir pasikonsultavus su ES ekologinio ženklinimo valdyba, dera peržiūrėti tepimo priemonių produktų grupės kriterijus, atsižvelgiant į dabartinį sėkmingą taikymą, suinteresuotųjų subjektų susidomėjimą produktu ir potencialias galimybes ateityje plačiau naudoti tvarius produktus ir potencialiai ateityje išaugsiančią tokių produktų paklausą rinkoje. Produktų grupės „tepimo priemonės“ apibrėžtį reikėtų pakeisti, vietoj produkto sudėties joje nurodant produkto funkcionalumą. Taip siekiama užtikrinti, kad į apibrėžtis aiškiai apimtų visų sudėčių susijusias tepimo priemones;

                     (5)

                     siekiant atsižvelgti į naujausius rinkos pokyčius ir laikotarpio naujoves, manoma tikslinga produktų grupei „tepimo priemonės“ nustatyti naują ES ekologinio ženklo suteikimo kriterijų rinkinį. Tų kriterijų tikslas turėtų būti populiarinti produktus, kurie daro nedidelį poveikį vandens aplinkai, kuriuose yra nedaug pavojingųjų medžiagų, ir kurie yra tokie pat veiksmingi arba veiksmingesni kaip ir įprastinės rinkoje esančios tepimo priemonės. Laikantis Europinės plastikų žiedinėje ekonomikoje strategijos (5) tikslų, kriterijais taip pat turėtų būti siekiama palengvinti perėjimą prie labiau žiedinės ekonomikos, skatinant gerinti dizainą ir toliau skatinant perdirbtų medžiagų paklausą;

                     (6)

                     atsižvelgiant į minėtos produktų grupės inovacijų ciklą, naujieji kriterijai ir susiję vertinimo bei patikros reikalavimai turėtų galioti iki 2024 m. gruodžio 31 d.;

                     (7)

                     siekiant teisinio tikrumo, Sprendimas 2011/381/ES turėtų būti panaikintas;

                     (8)

                     reikėtų nustatyti pereinamąjį laikotarpį gamintojams, kurių produktams pagal Sprendime 2011/381/ES nustatytus kriterijus suteiktas tepimo priemonių ES ekologinis ženklas, ir taip jiems suteikti pakankamai laiko pritaikyti savo produktus, kad šie atitiktų persvarstytus kriterijus ir reikalavimus. Be to, gamintojams turėtų būti leidžiama tam tikrą laiką po šio sprendimo priėmimo teikti paraiškas remiantis arba Sprendimu 2011/381/ES nustatytais kriterijais, arba šiuo sprendimu nustatytais peržiūrėtais kriterijais. Jei ES ekologinis ženklas suteiktas remiantis Sprendimu 2011/381/ES nustatytais kriterijais, po 2019 m. gruodžio 31 d. nebeturėtų būti leidžiama jo naudoti;

                     (9)

                     šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,

               PRIĖMĖ ŠĮ SPRENDIMĄ:

            1 straipsnis
            Produktų grupė „tepimo priemonės“ apima visas tepimo priemones, kurios patenka į kurį nors iš šių pogrupių:

                        a)

                        visiškai sunaudojamų tepimo priemonių (VSTP) pogrupį, kurį sudaro grandininių pjūklų alyvos, vielinių lynų tepalai, betonavimo formų tepimo priemonės, visiškai sunaudojami tepalai ir kitos visiškai sunaudojamos tepimo priemonės;

                        b)

                        dalinai sunaudojamų tepimo priemonių (DSTP) pogrupį, kurį sudaro atvirose varymo sistemose skirtos naudoti pavarų alyvos, deidvudo vamzdžių alyvos, dvitakčių variklių alyvos, laikinos apsaugos nuo korozijos priemonės ir iš dalies sunaudojami tepalai;

                        c)

                        atsitiktinai sunaudojamų tepimo priemonių (ASTP) pogrupį, kurį sudaro hidraulinės sistemos, metalo apdirbimo skysčiai, uždarų varymo sistemų alyvos, skirtos naudoti uždarose pavarose, ir atsitiktinai sunaudojami tepalai.

            2 straipsnis
            Šiame sprendime vartojamų terminų apibrėžtys:
            1)   tepimo priemonė– produktas, kurio uždėjus ant paviršiaus arba tarp dviejų santykinai judančių paviršių, mažėja trintis, sukibimas, šiluma, dėvėjimasis arba korozija, arba mechaninę energiją gebantis perduoti produktas. Dažniausios sudedamosios dalys – baziniai skysčiai ir priedai;
            2)   bazinis skystis– tepamasis skystis, kurio takumas, senėjimo savybės, tepumas ir apsaugos nuo dilimo savybės bei teršalų pavertimo suspensija geba nėra pagerintos priedu (-ais);
            3)   priedas– cheminė medžiaga arba mišinys, kurio pagrindinė paskirtis pagerinti vieną iš toliau nurodytų aspektų arba kelis: takumą, senėjimą, tepumą, apsaugos nuo dilimo savybes ir teršalų suspendavimą;
            4)   cheminė medžiaga– natūralus arba gamybos proceso metu gautas cheminis elementas ir cheminių elementų junginys, įskaitant priedus, reikalingus jo stabilumui išlaikyti, ir priemaišas, atsirandančias gaminant, išskyrus tirpiklius, kurie gali būti atskirti nedarant poveikio cheminės medžiagos stabilumui ar nepakeičiant jos sudėties;
            5)   visiškas sunaudojimas– visiškas tepimo priemonės išleidimas į aplinką naudojimo metu;
            6)   dalinis sunaudojimas– dalies tepimo priemonės išleidimas į aplinką naudojimo metu, kai į aplinką neišleistą dalį galima atgauti ir pakartotinai apdoroti, perdirbti arba pašalinti;
            7)   atsitiktinis sunaudojimas– tepimo priemonės naudojimas uždaroje sistemoje, iš kurios ši į aplinką gali patekti tik atsitiktinai, o panaudotas priemones galima atgauti ir pakartotinai apdoroti, perdirbti arba pašalinti;
            8)   grandininių pjūklų alyva– tepimo priemonė, kuri naudojama vieno ar kelių rūšių grandininių pjūklų juostai ir grandinei sutepti;
            9)   vielinių lynų tepalas– tepimo priemonė, naudojama iš kelių metalo vielos vijų, sujungtų taip, kad laikytųsi kartu lyno pavidalu, sudarytiems vieliniams lynams sutepti;
            10)   betonavimo formų tepimo priemonė– tepimo priemonė, kuri naudojama statybos pramonėje, siekiant, kad šviežiai užpiltas betonas nepriliptų prie paviršiaus, paprastai faneros, dengtosios faneros, plieno arba aliuminio;
            11)   tepalas– kieta arba puskietė tepimo priemonė, kurios sudėtyje yra tirštiklio, skirto baziniam skysčiui sutirštinti arba pakeisti jo reologinėms savybėms;
            12)   pavarų alyva– tepimo priemonė, specialiai skirta naudoti automobilių, sunkvežimių ir kitų mechanizmų perdavimo sistemose, pavarų dėžėse ir diferencialuose;
            13)   deidvudo vamzdžių alyva– tepimo priemonė, naudojama laivo deidvudo vamzdyje;
            14)   dvitakčių variklių alyva– dvitakčiuose varikliuose naudojama tepimo priemonė;
            15)   laikina apsauga nuo korozijos– tepimo priemonė, kurios plona plėvelė užtepama ant metalo paviršiaus, kad būtų išvengta jo sąlyčio su vandeniu ir deguonimi;
            16)   hidraulinės sistemos– tepimo priemonė, kurią naudojant hidrauliniuose mechanizmuose perduodama energija;
            17)   metalo apdirbimo skystis– tepimo priemonė, skirta naudoti metalo apdirbimo procesuose, kaip antai pjovimo ir formavimo, ir kurios pagrindinė paskirtis yra vėsinti, mažinti trintį, šalinti metalo daleles ir apsaugoti apdorojimo antgalius, įrankį ir stakles nuo korozijos.

            3 straipsnis
            Kad pagal Reglamentą (EB) Nr. 66/2010 tepimo priemonei būtų suteiktas ES ekologinis ženklas, jis turi būti priskiriamas šio sprendimo 1 straipsnyje apibrėžtai produktų grupei „tepimo priemonės“ ir atitikti šio sprendimo priede nustatytus kriterijus ir su jais susijusius vertinimo bei patikros reikalavimus.

            4 straipsnis
            Produktų grupei „tepimo priemonės“ taikytini kriterijai ir su jais susiję vertinimo bei patikros reikalavimai galioja iki 2024 m. gruodžio 31 d.

            5 straipsnis
            Administravimo tikslais produktų grupei „tepimo priemonės“ suteikiamas kodas 027.

            6 straipsnis
            Sprendimas 2011/381/ES panaikinamas.

            7 straipsnis

               1.   Nepaisant 6 straipsnio, paraiškos dėl ES ekologinio ženklo suteikimo produktams, priskiriamiems prie produktų grupės „tepimo priemonės“, pateiktos iki šio sprendimo priėmimo dienos, vertinamos pagal Sprendime 2011/381/ES nustatytus reikalavimus.

               2.   Per du mėnesius nuo šio sprendimo priėmimo dienos pateiktos paraiškos suteikti ES ekologinį ženklą produktams, priskiriamiems prie produktų grupės „tepimo priemonės“, gali būti parengtos pagal Sprendime 2011/381/ES arba šiame sprendime nustatytus kriterijus. Tos paraiškos vertinamos pagal kriterijus, kuriais remiantis jos parengtos.

               3.   Jei ES ekologinis ženklas suteikiamas pagal Sprendime 2011/381/ES nustatytus kriterijus, jį galima naudoti tik iki 2019 m. gruodžio 31 d.

            8 straipsnis
            Šis sprendimas skirtas valstybėms narėms.

            Priimta Briuselyje 2018 m. lapkričio 8 d.

                  Komisijos vardu

               Karmenu VELLA

                  Komisijos narys

            (1)  OL L 27, 2010 1 30, p. 1.

            (2)  2011 m. birželio 24 d. Komisijos sprendimas 2011/381/ES dėl ekologinių kriterijų, kuriais remiantis tepimo priemonėms suteikiamas ES ekologinis ženklas, nustatymo (OL L 169, 2011 6 29, p. 28).

            (3)  2015 m. birželio 4 d. Komisijos sprendimas (ES) 2015/877, kuriuo iš dalies keičiami sprendimai 2009/568/EB, 2011/333/ES, 2011/381/ES, 2012/448/ES ir 2012/481/ES, kad būtų pratęstas ekologinių kriterijų, taikomų tam tikriems produktams suteikiant ES ekologinį ženklą, galiojimas (ES) 2015/877 (OL L 142, 2015 6 6, p. 32).

            (4)  Komisijos ataskaita Europos Parlamentui ir Tarybai dėl 2009 m. lapkričio 25 d. Europos Parlamento ir Tarybos reglamento (EB) Nr. 122/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo ir 2009 m. lapkričio 25 d. Europos Parlamento ir Tarybos reglamento (EB) Nr. 66/2010 dėl ES ekologinio ženklo įgyvendinimo peržiūros (COM(2017) 355).

            (5)  COM(2018) 28 final.

            PRIEDAS

               BENDROSIOS NUOSTATOS

               ES EKOLOGINIO ŽENKLO SUTEIKIMO KRITERIJAI

               ES ekologinio ženklo suteikimo tepimo priemonėms kriterijai

            KRITERIJAI

                        1.

                        Draudžiamos ar ribojamos cheminės medžiagos

                        2.

                        Papildomi su toksiškumu vandens organizmams susiję reikalavimai

                        3.

                        Biologinis skaidumas ir biologinio kaupimosi potencialas

                        4.

                        Su atsinaujinančiosiomis sudedamosiomis dalimis susiję reikalavimai

                        5.

                        Pakuotėms ir talpoms taikomi reikalavimai

                        6.

                        Būtinosios techninės charakteristikos

                        7.

                        Vartotojų informavimas apie naudojimą ir šalinimą

                        8.

                        ES ekologinio ženklo etiketėje pateikiama informacija

                  VERTINIMAS IR PATIKRA
            a)   Reikalavimai

            Kiekvieno kriterijaus apraše nurodyti konkretūs vertinimo ir patikros reikalavimai.
            Jeigu reikalaujama, kad pareiškėjas kompetentingoms įstaigoms pateiktų deklaracijas, dokumentus, tyrimų rezultatus, bandymų ataskaitas ar kitus atitikties kriterijams įrodymus, juos gali pateikti pareiškėjas ir (arba) jo tiekėjas (-ai).
            Kompetentingos įstaigos pripažindamos patvirtinimus pirmenybę teikia tiems, kuriuos išdavė įstaigos, akredituotos pagal atitinkamą darnųjį bandymų ir kalibravimo laboratorijų standartą (Tyrimų, bandymų ir kalibravimo laboratorijų kompetencijai keliami bendrieji reikalavimai (ISO/IEC 17025:2005)) arba pagal geros laboratorinės praktikos (GLP) principus; ir patikras, kurias atliko įstaigos, akredituotos pagal atitinkamą darnųjį gaminių, procesų ir paslaugų sertifikavimo standartą. Akreditavimas atliekamas laikantis Europos Parlamento ir Tarybos reglamento (EB) Nr. 765/2008 (1).
            Prireikus galima taikyti kitus bandymų metodus nei nurodytieji kiekvienam kriterijui, jei paraišką vertinanti kompetentinga įstaiga patvirtina jų lygiavertiškumą.
            Prireikus kompetentingos įstaigos gali reikalauti patvirtinamųjų dokumentų ir atlikti nepriklausomas patikras ar apsilankyti vietoje.
            Būtina sąlyga – produktas turi atitikti visus taikytinus šalies (-ių), kurioje (-se) jį ketinama pateikti rinkai, teisinius reikalavimus. Pareiškėjas turi pateikti deklaraciją, kad produktas šį reikalavimą atitinka.
            ES ekologinio ženklo interneto svetainėje (2) pateiktame Tepimo priemonėse esančių cheminių medžiagų klasifikavimo sąraše nurodytos cheminės medžiagos ir prekių ženklai, kuriuos kompetentinga įstaiga įvertino pagal į šį sprendimą įtrauktus reikalavimus, tad tuos duomenis galima tiesiogiai naudoti teikiant paraiškas.
            Kurios nors iš ES ekologinio ženklo kompetentingų įstaigų išduotą raštą, kuriuo patvirtinama atitiktis reikalavimams, teikiant paraiškas galima naudoti tiesiogiai.
            Kompetentingai įstaigai pateikiamas visų specialiai pridėtų cheminių medžiagų ir (arba) specialiai susidariusių per cheminę reakciją, vykstančią naudojant tepimo priemonę, cheminių medžiagų, kurių koncentracija galutiniame produkte yra 0,010 % masės arba didesnė, sąrašas, nurodant jų prekinius pavadinimus (jei yra), cheminių medžiagų pavadinimus, CAS Nr., įdėtą kiekį, funkciją ir pavidalą galutiniame produkte. Visos į sąrašą įtrauktos nanomedžiagų pavidalo medžiagos aiškiai nurodomos sąraše, skliausteliuose prie jų įrašant „nano-“.
            Pateikiami kiekvienos į sąrašą įtrauktos cheminės medžiagos saugos duomenų lapai (SDL) pagal Europos Parlamento ir Tarybos reglamento (EB) Nr. 1907/2006 (3) reikalavimus. Jei kokia nors medžiaga yra mišinio dalis ir jos atskirų SDL pateikti negalima, pareiškėjas pateikia mišinio SDL.
            b)   Matavimo ribos

            Galutinis produktas ir jo sudedamosios cheminės medžiagos, kurių pridėta specialiai ir (arba) kurios specialiai susidarė per cheminę reakciją, vykstančią naudojant tepimo priemonę, turi atitikti ekologinius kriterijus, kaip nurodyta prie kiekvieno kriterijaus.
            Be to, visa į sąrašą įtrauktų cheminių medžiagų, kurioms netaikomi 2 ir 3 kriterijai, dalis tepimo priemonėje turi būti mažesnė nei 0,5 % (w/w).

               Pastaba. Jei tepalas gali būti naudojamas ir kaip VSTP, ir kaip DSTP (pvz., daugiafunkcis tepalas), taikomi VSTP pogrupio kriterijai. Jei tepalas gali būti naudojamas kaip DSTP ir kaip ASTP, bet ne kaip VSTP, taikomi DSTP pogrupio kriterijai.
            Atvirose varymo sistemose skirtoms naudoti pavarų alyvoms taikomi DSTP pogrupio kriterijai, o uždarose varymo sistemose skirtoms naudoti pavarų alyvoms taikomi ASTP pogrupio kriterijai. Jei pavarų alyva gali būti naudojama abiejų rūšių varymo sistemose, taikomi DSTP pogrupio kriterijai.
            1 KRITERIJUS. DRAUDŽIAMOS ARBA RIBOJAMOS CHEMINĖS MEDŽIAGOS
            Taikant 1 kriterijų, SDL nurodytoms priemaišoms, kurių galutiniame produkte yra 0,010 % arba daugiau, taikomi tokie patys reikalavimai kaip ir cheminėms medžiagoms, kurių pridėta specialiai.
            1 (a)   Pavojingosios medžiagos

            i)   Galutinis produktas
            Galutinis produktas turi būti neklasifikuojamas pagal nė vieną į 1 lentelę įtrauktą pavojingumo frazę.
            ii)   Medžiagos
            Galutiniame produkte negalima viršyti specialiai pridėtų arba specialiai sudaromų cheminių medžiagų, kurios atitinka klasifikavimo pagal 1 lentelėje nurodytas pavojingumo frazes kriterijus, ribinių verčių.
            Jei pagal Europos Parlamento ir Tarybos reglamento (EB) Nr. 1272/2008 (4) 10 straipsnį nustatytos bendrosios arba konkrečios ribos yra griežtesnės, taikomos jos.

               1 lentelė

               Pavojingumo frazės ir susijusios ribos

                        Pavojingumo frazė

                        Ribinė vertė

                        H340 Gali sukelti genetinius defektus

                        Kiekvienos cheminės medžiagos masinė dalis galutiniame produkte ≤ 0,010 %

                        H350 Gali sukelti vėžį

                        H350i Gali sukelti vėžį įkvėpus

                        H360F Gali pakenkti vaisingumui

                        H360D Gali pakenkti negimusiam vaikui

                        H360FD Gali pakenkti vaisingumui. Gali pakenkti negimusiam vaikui

                        H360Fd Gali pakenkti vaisingumui. Įtariama, kad kenkia negimusiam vaikui

                        H360Df Gali pakenkti negimusiam vaikui. Įtariama, kad kenkia vaisingumui

                        H341 Įtariama, kad gali sukelti genetinius defektus

                        H351 Įtariama, kad sukelia vėžį

                        H361f Įtariama, kad kenkia vaisingumui

                        H361d Įtariama, kad kenkia negimusiam vaikui

                        H361fd Įtariama, kad kenkia vaisingumui. Įtariama, kad kenkia negimusiam vaikui

                        H362 Gali pakenkti žindomam vaikui

                        H300 Mirtina prarijus (per virškinimo traktą)

                        H310 Mirtina susilietus su oda (per odą)

                        H330 Mirtina įkvėpus (inhaliacinis)

                        H304 Prarijus ir patekus į kvėpavimo takus, gali sukelti mirtį

                        ≤ 0,5 × Galutinio produkto klasifikavimo pagal H304 riba

                        H301 Toksiška prarijus

                        < Galutinio produkto klasifikavimo pagal H301 riba

                        H311 Toksiška susilietus su oda

                        < Galutinio produkto klasifikavimo pagal H311 riba

                        H331 Toksiška įkvėpus

                        < Galutinio produkto klasifikavimo pagal H331 riba

                        EUH070 Toksiška patekus į akis

                        Kiekvienos cheminės medžiagos masinė dalis galutiniame produkte ≤ 0,010 %

                        H370 Kenkia organams

                        H372 Kenkia organams, jeigu medžiaga veikia ilgai arba kartotinai

                        H371 Gali pakenkti organams

                        H373 Gali pakenkti organams, jeigu medžiaga veikia ilgai arba kartotinai

                        < Galutinio produkto klasifikavimo pagal H373 riba

                        H335 Gali dirginti kvėpavimo takus

                        Kiekvienos cheminės medžiagos masinė dalis galutiniame produkte ≤ 0,010 %

                        H336 Gali sukelti mieguistumą arba galvos svaigimą

                        < Galutinio produkto klasifikavimo pagal H336 riba

                        H317 Gali sukelti alerginę odos reakciją

                        < Galutinio produkto klasifikavimo pagal H317 riba

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        Kiekvienos cheminės medžiagos masinė dalis galutiniame produkte ≤ 0,010 %

                        H314 Smarkiai nudegina odą ir pažeidžia akis

                        < Galutinio produkto klasifikavimo pagal H314 riba

                        H315 Dirgina odą

                        < Galutinio produkto klasifikavimo pagal H315 riba

                        H318 Smarkiai pažeidžia akis

                        < Galutinio produkto klasifikavimo pagal H318 riba

                        H319 Sukelia smarkų akių dirginimą

                        < Galutinio produkto klasifikavimo pagal H319 riba

                        H400 Labai toksiška vandens organizmams

                        ≤ 0,5 × Galutinio produkto klasifikavimo pagal H400 riba

                        H410 Labai toksiška vandens organizmams, sukelia ilgalaikius pakitimus

                        ≤ 0,5 × Galutinio produkto klasifikavimo pagal H410 riba

                        H411 Toksiška vandens organizmams, sukelia ilgalaikius pakitimus

                        < Galutinio produkto klasifikavimo pagal H412 ir H413 riba

                        H412 Kenksminga vandens organizmams, sukelia ilgalaikius pakitimus

                        H413 Gali sukelti ilgalaikį kenksmingą poveikį vandens organizmams

                        H420 Kenkia visuomenės sveikatai ir aplinkai, nes naikina ozono sluoksnį viršutinėje atmosferoje

                        Kiekvienos cheminės medžiagos masinė dalis galutiniame produkte ≤ 0,010 %

                        EUH029 Kontaktuodama su vandeniu išskiria toksiškas dujas

                        EUH031 Kontaktuodama su rūgštimis išskiria toksiškas dujas

                        EUH032 Kontaktuodama su rūgštimis išskiria labai toksiškas dujas

                        EUH066 Pakartotinis poveikis gali sukelti odos džiūvimą arba skilinėjimą

                        < Galutinio produkto klasifikavimo pagal EUH066 riba

               Pastaba. Kai nurodoma galutinio produkto klasifikavimo riba (arba 0,5 × galutinio produkto klasifikavimo riba), atsižvelgiama į didžiausią bendrą visų pagal konkrečią pavojaus frazę (-es) klasifikuojamų cheminių medžiagų koncentraciją.
            Šis kriterijus netaikomas cheminėms medžiagoms, kurioms taikomi Reglamento (EB) Nr. 1907/2006 2 straipsnio 7 dalies a ir b punktai, kuriuose nustatyta, kokiais atvejais to reglamento IV ir V prieduose išvardytoms cheminėms medžiagoms leidžiama netaikyti registracijos, tolesnio naudotojo ir vertinimo reikalavimų. Kad nustatytų, ar ši išimtis taikoma, pareiškėjas turi tikrinti visas specialiai pridėtas arba specialiai susidarančias chemines medžiagas, kurių masinė dalis galutiniame produkte siekia arba viršija 0,010 %.
            1 (b)   Nustatytos ribojamos medžiagos

            Toliau išvardytų cheminių medžiagų negali būti specialiai pridėta arba specialiai sudaryta tiek, kad jų masinė dalis galutiniame produkte siektų arba viršytų 0,010 %:

                        —

                        cheminių medžiagų, įtrauktų į Sąjungos prioritetinių medžiagų vandens politikos srityje sąrašą, pateiktą Direktyvos 2000/60/EB (5) su pakeitimais, padarytais Europos Parlamento ir Tarybos sprendimu Nr. 2455/2001/EB (6), X priede ir OSPAR cheminių medžiagų, kurioms taikomas prioritetinis veiklos planas, sąrašą (http://www.ospar.org/work-areas/hasec/chemicals/priority-action);

                        —

                        organinių halogenų junginių ir nitritų junginių;

                        —

                        metalų arba metalų junginių, išskyrus natrį, kalį, magnį ir kalcį. Tirštikliuose dar gali būti naudojami ličio ir (arba) aliuminio junginiai – jų koncentracija neturi viršyti ribų, nustatytų pagal kitus šio sprendimo priede nurodytus kriterijus.

                  1 (c)   Labai didelį susirūpinimą keliančios cheminės medžiagos (SVHC)

            Galutiniame produkte negali būti specialiai pridėtų arba specialiai susidariusių medžiagų, kurios pagal Reglamento (ES) Nr. 1907/2006 59 straipsnio 1 dalį, kurioje nustatytas labai didelį susirūpinimą keliančių cheminių medžiagų kandidatinis sąrašas, aprašytą procedūrą nustatytos kaip labai didelį susirūpinimą keliančios cheminės medžiagos, kurių masinė dalis galutiniame produkte siekia arba viršija 0,010 %.

               Vertinimas ir patikra

            Pareiškėjas pateikia pasirašytą atitikties pirmiau nurodytiems pogrupio reikalavimams deklaraciją, prireikus kartu su tiekėjų deklaracijomis, ir šiuos patvirtinamuosius dokumentus:
            kad įrodytų atitiktį 1 kriterijaus a punkto i papunkčiui, pareiškėjas pateikia galutinio produkto SDL;
            kad įrodytų atitiktį 1 kriterijaus a punkto ii papunkčiui, 1 kriterijaus b punktui ir 1 kriterijaus c punktui, pareiškėjas pateikia:

                        —

                        specialiai pridėtų mišinių SDL ir nurodo tų mišinių koncentraciją galutiniame produkte,

                        —

                        specialiai pridėtų cheminių medžiagų SDL ir nurodo tų medžiagų koncentraciją galutiniame produkte.

                  Cheminių medžiagų, kurioms 1 kriterijaus a punkto ii papunkčio reikalavimas netaikomas (žr. Reglamento (EB) Nr. 1907/2006 IV ir V priedus), atveju atitikčiai įrodyti pakanka pareiškėjo deklaracijos.
            Taikant 1 kriterijaus c punktą remiamasi naujausiu paraiškos pateikimo dieną galiojančiu cheminių medžiagų, kurios laikomos keliančiomis labai didelį susirūpinimą, sąrašu.
            Pirmiau nurodytą įrodymą tiesiogiai kompetentingoms įstaigoms gali pateikti ir bet kuris pareiškėjo tiekimo grandinės tiekėjas.
            2 KRITERIJUS. PAPILDOMI SU TOKSIŠKUMU VANDENS ORGANIZMAMS SUSIJĘ REIKALAVIMAI
            Pareiškėjas atitiktį įrodo įvykdydamas 2.1 arba 2.2 kriterijaus reikalavimus.
            2.1.   Tepimo priemonei ir jos pagrindinėms sudedamosioms dalims taikomas reikalavimas

            Tiek šviežiai paruoštos tepimo priemonės, tiek kiekvienos pagrindinės sudedamosios dalies ribinė toksiškumo vandens organizmams koncentracija negali būti mažesnė nei 2 lentelėje nurodytos vertės.
            Pagrindinis komponentas – bet kuri cheminė medžiaga, kurios masinė dalis tepimo priemonėje yra didesnė kaip 5 %.

               2 lentelė

               Šviežiai paruoštos tepimo priemonės ir kiekvienos pagrindinės sudedamosios dalies toksiškumo vandens organizmams vertės

                        ASTP

                        DSTP

                        VSTP

                        Šviežiai paruoštos tepimo priemonės toksiškumas vandens organizmams

                        Ribinė ūmaus toksiškumo vandens organizmams koncentracija ARBA

                        > 100 mg/l

                        > 1 000  mg/l

                        > 1 000  mg/l

                        Lėtinis toksiškumas vandens organizmams

                        > 10 mg/l

                        > 100 mg/l

                        > 100 mg/l

                        Kiekvienos pagrindinės sudedamosios dalies toksiškumas vandens organizmams

                        Ribinė ūmaus toksiškumo vandens organizmams koncentracija ARBA

                        > 100 mg/l

                        Lėtinis toksiškumas vandens organizmams

                        > 10 mg/l

                  Kiekvienos pagrindinės sudedamosios dalies ūmaus toksiškumo vandens organizmams bandymų duomenys pateikiami dviem trofiniais lygmenimis:

                        —

                        vėžiagyvių (geriausia dafnijų),

                        —

                        vandens augalų (geriausia dumblių).

                  Jei duomenų apie ūmų toksiškumą vandens organizmams vienu arba abiem trofiniais lygmenimis nėra, priimami turimi lėtinio toksiškumo vandens organizmams bandymų tiek vėžiagyvių (geriausia dafnijų), tiek žuvų trofiniu lygmeniu duomenys.
            QSAR modeliai galėtų būti naudojami tik vieno susijusio trofinio lygmens trūkstamiems duomenims apie lėtinį toksiškumą arba apie ūmų toksiškumą gauti.
            Jei pirmiau nurodytų bandymų duomenų apie kiekvieną pagrindinę sudedamąją dalį nėra, atliekamas bandymas duomenims apie ūmų toksiškumą trūkstamame trofiniame lygmenyje (-yse) (pvz., vėžiagyvių ir (arba) vandens augalų) gauti.
            Tepimo priemonės ūmaus toksiškumo vandens organizmams bandymų duomenys pateikiami trimis trofiniais lygmenimis:

                        —

                        vėžiagyvių (geriausia dafnijų),

                        —

                        vandens augalų (geriausia dumblių),

                        —

                        žuvų.

                  Jei duomenų apie naudojamos tepimo priemonės ūmų toksiškumą vandens organizmams kuriuo nors iš nurodytų trofinių lygmenų nėra, priimami turimi trūkstamo trofinio lygmens (-ų) duomenys apie lėtinį toksiškumą vandens organizmams.
            Jei pirmiau nurodytų duomenų apie naudojamą tepimo priemonę nėra, atliekamas bandymas duomenims apie trūkstamo trofinio lygmens (-ų) ūmų toksiškumą vandens organizmams gauti.
            2.2.   Kiekvienai specialiai pridėtai arba specialiai susidariusiai cheminei medžiagai, kurios masinė dalis galutiniame produkte siekia arba viršija 0,10 %, taikomas reikalavimas

            Cheminių medžiagų, kurioms būdingas tam tikro laipsnio toksiškumas vandens organizmams, suminė masinė dalis gali būti ne didesnė kaip nurodyta 3 lentelėje.

               3 lentelė

               Su produkte esančių cheminių medžiagų toksiškumu vandens organizmams susijusios tų medžiagų suminės masinės dalies (% w/w) ribos

                        Suminė masinė dalis (masinė dalis % galutiniame produkte)

                        ASTP

                        DSTP

                        VSTP

                        Ūmus toksiškumas vandens organizmams > 100 mg/l arba
                        Lėtinis toksiškumas vandens organizmams > 10 mg/l

                        Neribojama

                        Ūmus toksiškumas vandens organizmams nuo > 10 iki ≤ 100 mg/l arba
                        1 mg/l < Lėtinis toksiškumas vandens organizmams ≤ 10 mg/l

                        ≤ 10
                        (≤ 20, jei tai ASTP tepalai)

                        ≤ 10
                        (≤ 15, jei tai DSTP tepalai)

                        ≤ 2
                        (≤ 10, jei tai VSTP tepalai)

                        Ūmus toksiškumas vandens organizmams nuo > 1 iki ≤ 10 mg/l arba
                        0,1 mg/l < Lėtinis toksiškumas vandens organizmams ≤ 1 mg/l

                        ≤ 2,5
                        (≤ 1, jei tai ASTP tepalai)

                        ≤ 0,6

                        ≤ 0,4

                        Ūmus toksiškumas vandens organizmams ≤ 1 mg/l arba
                        Lėtinis toksiškumas vandens organizmams ≤ 0,1 mg/l

                        ≤ 0,1/M (*1)

                        ≤ 0,1/M (*1)

                        ≤ 0,1/M (*1)

                  Pateikiami kiekvieno iš dviejų toliau nurodytų trofinių lygmenų turimi kiekvienos cheminės medžiagos (kurios specialiai pridėta arba specialiai susidariusi masinė dalis galutiniame produkte siekia arba viršija 0,10 %) lėtinio toksiškumo vandens organizmams bandymų duomenys:

                        —

                        vėžiagyvių (geriausia dafnijų)

                        —

                        ir žuvų.

                  Jei bandymų duomenų apie lėtinį toksiškumą vandens organizmams vienu arba abiem trofiniais lygmenimis nėra, priimami turimi ūmaus toksiškumo vandens organizmams abiem trofiniais lygmenimis (vėžiagyvių (geriausia dafnijų) ir vandens augalų (geriausia dumblių)) duomenys.
            QSAR modeliai galėtų būti naudojami tik vieno susijusio trofinio lygmens trūkstamiems duomenims apie lėtinį toksiškumą arba apie ūmų toksiškumą gauti.
            Jei pirmiau nurodytų duomenų apie kiekvieną cheminę medžiagą nėra, atliekamas bandymas duomenims apie ūmų toksiškumą trūkstamame trofiniame lygmenyje (-yse) (pvz., vėžiagyvių ir (arba) vandens augalų) gauti.

               2.1 ir 2.2 kriterijams taikomas vertinimas ir patikra

            Jei cheminės medžiagos, pagrindinės sudedamosios dalies arba tepimo priemonės vertinimą pareiškėjas atlieka pats, tai jis pateikia bandymų ataskaitas arba mokslinės literatūros duomenis su nuorodomis, kuriais įrodoma atitiktis 2.1 arba 2.2 kriterijuose nurodytiems reikalavimams.
            Kiekvienai cheminei medžiagai arba pagrindinei sudedamajai daliai, kurios vertinimas grindžiamas atitikties raštu, pateikiama to rašto kopija. Kiekvienos cheminės medžiagos arba pagrindinės sudedamosios dalies, pasirinktos iš Tepimo priemonėse esančių cheminių medžiagų klasifikavimo sąrašo, vertinimas gali būti grindžiamas minėtame sąraše pateikta informacija ir jokių dokumentų pateikti nereikia.
            Priimtinais laikomi toksiškumo jūrų organizmams arba toksiškumo gėlavandeniams organizmams duomenys.
            Ūmaus toksiškumo vandens organizmams duomenys (turimi arba gauti paraiškos tikslais) gaunami iš bandymų, atliekamų:

                        —

                        su dumbliais – pagal ISO 10253 arba ISO 8692, arba EPBO 201 bandymų gaires, arba Komisijos reglamento (EB) Nr. 440/2008 (7) priedo C.3 dalį;

                        —

                        su dafnijom – pagal ISO 6341 arba EPBO 202 bandymų gaires, arba Reglamento (EB) Nr. 440/2008 priedo C.2 dalį;

                        —

                        su žuvimis – pagal ISO 7346 arba EPBO 203 bandymų gaires, arba Reglamento (EB) Nr. 440/2008 priedo C.1 dalį (taikoma tik jau turimiems duomenims);

                        —

                        toksiškumo žuvų embrionams bandymas (nenaudojant gyvūnų) – pagal EBPO 236 bandymų gaires arba Reglamento (EB) Nr. 440/2008 priedo C.49 dalį (taikoma tik jei reikia atlikti bandymą paraiškos pateikimo tikslais).

                  Priimami tik šie ūmaus toksiškumo vandens organizmams duomenys: dumbliams – (72 arba 96 val.) ErC50, dafnijoms – (48 val.) EC50 ir žuvims (96 val.) LC50.
            Lėtinio toksiškumo vandens organizmams duomenys (turimi) gaunami iš bandymų, atliekamų:

                        —

                        su dumbliais – pagal ISO 10253 arba ISO 8692, arba EPBO 201 bandymų gaires, arba Tarybos reglamento (EB) Nr. 440/2008 priedo C.3 dalį,

                        —

                        su dafnijomis – pagal Tarybos reglamento (EB) Nr. 440/2008 priedo C.20 dalį arba EPBO 211 bandymų gaires,

                        —

                        su žuvimis – pagal EBPO 215 bandymų gaires arba Reglamento (EB) Nr. 440/2008 priedo C.14 dalį, arba ISO 12890, arba EBPO 212, arba Reglamento (EB) Nr. 440/2008 priedo C.15 dalį, arba EBPO 210 bandymų gaires.

                  Priimami tik lėtinio toksiškumo duomenys, pateikiami kaip nepastebimo poveikio koncentracija (NOEC).
            Jei trūkstamiems duomenims gauti naudojami QSAR modeliai, pareiškėjas pateikia tikslinei cheminei medžiagai sugeneruotą prognozę. (Q)SAR modelių rezultatai priimami tik jei pareiškėjas pateikia dokumentus apie taikomo modelio pagrįstumą ir taikymo sritį.
            Mažai tirpių cheminių medžiagų arba mišinių (< 10 mg/l) toksiškumui vandens organizmams nustatyti galima taikyti vandenyje ištirpusios dalies (WAF) metodą. Kaip klasifikavimo kriterijus gali būti tiesiogiai taikomas nustatytas įkrovos dydis, nurodomas kaip LL50 ir susietas su mirtina įkrova, arba EL50, susietas su ūmaus toksiškumo vandens organizmams veiksmingąja įkrova, ir NOELR, susietas su lėtinio toksiškumo vandens organizmams nepastebėto poveikio įkrovos dydžiu. Ruošiant vandenyje ištirpusią frakciją laikomasi rekomendacijų pagal kurias nors iš šių gairių: ECETOC techninės ataskaitos Nr. 26 (1996 m.) C priedėlį, EBPO 2002 m. sunkiai naudojamų medžiagų ir mišinių toksiškumo vandens organizmams bandymų rekomendacinį dokumentą (EBPO bandymų ir vertinimo serija, Nr. 23), standartą ISO 5667-16 „Vandens kokybė. Mėginių ėmimas. 3 dalis.“ (biologinio mėginių bandymo gairės), standartą ASTM D6081-98 (Standartinė tepimo priemonių toksiškumo vandens organizmams bandymų praktika. Ėminių ruošimas ir rezultatų interpretavimas arba lygiaverčiai metodai). Be to, jei įrodoma, kad cheminė medžiaga netoksiška esant ribinei tirpumo vandenyje koncentracijai, laikoma, kad tenkinami šio kriterijaus reikalavimai.
            Reikalavimai 2.1 ir 2.2 netaikomi šioms cheminėms medžiagoms:

                        —

                        visoms cheminėms medžiagoms, kurios mažai tikėtina, kad galėtų prasiskverbti pro biologines membranas (MM > 800 g/mol ir kurių molekulės skersmuo > 1,5 nm (> 15 Å)) arba

                        —

                        visoms cheminėms medžiagoms, kurios yra polimerai ir kurių frakcija, kurios santykinė molekulinė masė mažesnė kaip 1 000 g/mol, sudaro mažiau kaip 1 %, arba

                        —

                        visoms vandenyje labai netirpioms medžiagoms (tirpumas vandenyje < 10 μg/l).

                  Cheminių medžiagų tirpumas vandenyje prireikus nustatomas pagal EBPO 105 bandymų gaires arba Reglamento (EB) Nr. 440/2008 priedo A.6 dalį, arba lygiaverčius bandymų metodus.
            Polimero frakcija, kurios santykinė molekulinė masė mažesnė kaip 1 000 g/mol, nustatoma taikant Reglamento (EB) Nr. 440/2008 priedo A.19 dalį, EBPO 119 bandymų gaires arba lygiaverčius bandymų metodus.
            3 KRITERIJUS. BIOLOGINIS SKAIDUMAS IR BIOLOGINIO KAUPIMOSI GEBA
            Organinių junginių biologinio skaidumo ir biologinio kaupimosi gebos reikalavimus turi atitikti kiekviena specialiai pridėta arba specialiai susidaranti cheminė medžiaga, kurios masinė dalis galutiniame produkte siekia arba viršija 0,10 %.
            Tepimo priemonėje turi nebūti cheminių medžiagų, kurios yra biologiškai neskaidžios ir (gali būti) biologiškai besikaupiančios. Tačiau tepimo priemonėje gali būti viena arba daugiau cheminių medžiagų, kurioms būdingas tam tikras skaidumo laipsnis ir kurios gali biologiškai kauptis arba kauptis iki 4 lentelėje nurodytos suminės masinės dalies.

               4 lentelė

               Su produkte esančių cheminių medžiagų biologiniu skaidumu ir biologinio kaupimosi geba susijusios tų medžiagų suminės masinės dalies (% w/w) ribos

                        ASTP

                        DSTP

                        VSTP

                        Tepalai
                        (ASTP, DSTP, VSTP)

                        Lengvai skaidi aerobinėmis sąlygomis

                        > 90

                        > 75

                        > 95

                        > 80

                        Natūraliai biologiškai skaidi aerobinėmis sąlygomis

                        ≤ 10

                        ≤ 25

                        ≤ 5

                        ≤ 20

                        Biologiškai neskaidi ir nebioakumuliacinė

                        ≤ 5

                        ≤ 20

                        ≤ 5

                        ≤ 15

                        Biologiškai neskaidi, bet bioakumuliacinė

                        ≤ 0,1

                        ≤ 0,1

                        ≤ 0,1

                        ≤ 0,1

               Vertinimas ir patikra

            Pateikiamos kiekvienos cheminės medžiagos, kurios vertinimą atlieka pareiškėjas, bandymų ataskaitos arba mokslinės literatūros duomenys, įskaitant nuorodas, apie jų biologinį skaidumą ir, jei reikia, apie (galimą) biologinį kaupimąsi.
            Kiekvienai cheminei medžiagai, kurios vertinimas grindžiamas atitikties raštu, pateikiama tik to rašto kopija.
            Kiekvienos cheminės medžiagos, pasirinktos iš Tepimo priemonėse esančių cheminių medžiagų klasifikavimo sąrašo, vertinimas gali būti grindžiamas minėtame sąraše pateikta informacija ir jokių dokumentų pateikti nereikia.

               Biologinis skaidumas

                  Natūraliai biologiškai skaidi medžiaga
               – tai cheminė medžiaga, kurios suirimo lygis yra toks:

                        po 28 dienų natūralaus biologinio skaidumo bandymo – > 70 % arba

                        po 28 dienų deguonies išeikvojimu arba anglies dioksido susidarymu pagrįstų bandymų – > 20 %, tačiau < 60 %.

                  Natūralus biologinis skaidumas matuojamas atliekant bandymus pagal:

                        —

                        Reglamentą (EB) Nr. 440/2008 (priedo C.9 dalį), EBPO 302 gaires arba lygiaverčius metodus.

                        —

                        Bandymai, grindžiami deguonies išeikvojimu ar anglies dioksido susidarymu, atliekami pagal: Reglamentą (EB) Nr. 440/2008 (priedo C.4 dalį), EBPO 306 gaires, EBPO 310 gaires arba lygiaverčius metodus.

                  Lengvai biologiškai skaidi
               – subjektyvi cheminių medžiagų, kurios, atlikus tam tikrus nurodytus biologinio skaidumo nustatymo bandymus visiškai suiro, klasifikacija. Šie bandymai yra tokie griežti, kad laikoma, kad vandens terpėse aerobinėmis sąlygomis tokie junginiai greitai ir visiškai biologiškai suyra. Medžiagos laikomos sparčiai yrančiomis aplinkoje, jei atitinka vieną iš šių kriterijų:

                        1)

                        jei atliekant 28 dienų biologinio skaidumo tyrimus pasiekiamas bent toks suirimo lygis:

                                    —

                                    bandymai, grindžiami ištirpusia organine anglimi: 70 %,

                                    —

                                    bandymai, grindžiami deguonies išeikvojimu ar anglies dioksido susidarymu: 60 % teorinės didžiausiosios vertės.

                              Šie biologinio skaidumo lygiai turi būti pasiekiami per 10 dienų nuo irimo pradžios, kuri fiksuojama suirus 10 % medžiagos, nebent būtų nustatyta, kad medžiaga yra UVCB arba sudėtinė, iš keleto panašios struktūros sudedamųjų dalių sudaryta medžiaga. Tokiu atveju, esant pagrindo, galima nesilaikyti 10 dienų sąlygos ir po 28 dienų patikrinti, ar kriterijai tenkinami; arba

                        2)

                        kai turimi tik BDS ir ChDS duomenys, jei santykis BDS5/ChDS yra ≥ 0,5; arba

                        3)

                        jei turima kitų įtikinamų mokslinių įrodymų, rodančių, jog medžiaga vandens aplinkoje per 28 dienas gali suirti (biotiškai ir (arba) abiotiškai) > 70 %.

                  Ar medžiaga yra lengvai biologiškai skaidi, matuojama atliekant bandymus pagal:

                        —

                        Reglamentą (EB) Nr. 440/2008 (priedo C.4 dalį, C.5 dalį kartu su C.6 dalimi ir C.42 dalį), EBPO 301 gaires, EBPO 306 gaires, EBPO 310 gaires arba lygiaverčius metodus.

               Pastaba. Taikant šį kriterijų, 10 parų laikotarpio principas nebūtinai yra taikomas. Jei tinkamą biologinio skaidumo lygį cheminė medžiaga pasiekia per 28 paras, bet ne per 10 parų laikotarpį, daroma prielaida, kad skaidymo greitis yra mažesnis.

                  Biologiškai neskaidi medžiaga
               – visiško ir natūralaus biologinio skaidumo kriterijų neatitinkanti medžiaga.
            Be to, medžiagos biologiniam skaidumui įvertinti pareiškėjas gali naudoti palyginamuosius duomenis. Savybių palyginimas biologiniam cheminės medžiagos skaidumui įvertinti yra priimtinas, jei etaloninė medžiaga ir produkte naudojama cheminė medžiaga skiriasi tik viena funkcine grupe arba dalimi. Jei etaloninė medžiaga yra lengvai arba natūraliai biologiškai skaidi, o funkcinė grupė teigiamai veikia aerobinį biologinį skaidumą, paraiškoje nurodyta cheminė medžiaga irgi gali būti laikoma lengvai arba natūraliai biologiškai skaidžia. Teigiamą poveikį biologiniam skaidumui turinčios funkcinės grupės arba dalys: alifatinių ir aromatinių alkoholių [-OH], alifatinių ir aromatinių rūgščių [C(= O)-OH], aldehidinė [-CHO], esterinė [-C(= O)-O-C], amido [-C(= O)-N arba C(= S)-N]. Turėtų būti pateikti tinkami ir patikimi etaloninės medžiagos tyrimo dokumentai. Jei lyginama medžiaga, turinti pirmiau nenurodytą dalį, turėtų būti pateikti tinkami ir patikimi dokumentai, gauti atliekant funkcinės grupės teigiamo poveikio struktūriniu požiūriu panašių medžiagų biologiniam skaidumui tyrimą.

               Biologinis kaupimasis

            Biologinio (galimo) kaupimosi nustatyti nereikia, jei cheminės medžiagos:

                        —

                        MM > 800 g/mol, o molekulės skersmuo > 1,5 nm (> 15 Å), arba

                        —

                        oktanolio/vandens pasiskirstymo koeficiento log Kow vertė < 3 arba > 7, arba

                        —

                        išmatuotas biokoncentracijos koeficientas BCF ≤ 100 l/kg, arba

                        —

                        cheminė medžiaga yra polimeras, o jo frakcija, kurios santykinė molekulinė masė mažesnė kaip 1 000 g/mol, sudaro mažiau kaip 1 %.

                  Kadangi dauguma tepimo priemonėse naudojamų cheminių medžiagų yra pakankamai hidrofobinės, biokoncentracijos koeficiento BCF vertę reikėtų nustatyti pagal lipidų masės dalį ir užtikrinti pakankamą veikimo trukmę. BCF vertinamas pagal Reglamento (EB) Nr. 440/2008 priedo C.13 dalyje nurodytą bandymo metodą arba lygiaverčius bandymų metodus.
            Oktanolio/vandens pasiskirstymo koeficientas log Kow vertinamas pagal Reglamento (EB) Nr. 440/2008 priedo A.8 dalį arba EBPO 123 bandymų gaires, arba lygiaverčius bandymo metodus. Jei cheminė medžiaga yra organinė ir ji nėra paviršinio aktyvumo medžiaga, kurios eksperimentinė vertė nenustatyta, galima taikyti skaičiavimo metodą. Leidžiama taikyti šiuos skaičiavimo metodus: CLOGP, LOGKOW, (KOWWIN) ir SPARC. Apytikrės bet kuriuo iš šių skaičiavimo metodų nustatytos log Kow vertės < 3 arba > 7 rodo, kad nėra tikėtina, jog cheminė medžiaga biologiškai kauptųsi.
            Log Kow vertės taikomos tik organinėms cheminėms medžiagoms. Norint įvertinti neorganinių junginių, aktyviųjų paviršiaus medžiagų ir kai kurių organinių metalų junginių biologinio kaupimosi gebą, atliekami biokoncentracijos koeficiento BCF matavimai.
            4 KRITERIJUS. SU ATSINAUJINANČIOSIOMIS SUDEDAMOSIOMIS DALIMIS SUSIJĘ REIKALAVIMAI

                        a)

                        konkrečiu atveju, kai atsinaujinančiosios sudedamosios dalys yra iš alyvpalmių aliejaus arba alyvpalmių sėklų aliejaus arba gautos iš alyvpalmių aliejaus arba alyvpalmių sėklų aliejaus, 100 % w/w naudojamų atsinaujinančiųjų sudedamųjų dalių turi atitikti tvarios produkcijos sertifikavimo schemoje, kuri yra plataus spektro suinteresuotąsias šalis, įskaitant NVO, pramonės atstovus ir Vyriausybes, vienijanti organizacija ir kurioje vertinamas poveikis aplinkai, įskaitant poveikį dirvožemiui, biologinei įvairovei, organinės anglies sankaupoms ir gamtos išteklių išsaugojimui, nustatytus reikalavimus.

                        b)

                        Jei vartojamas priešdėlis „bio-“ arba būdvardis „biologinis“, galutiniame produkte turi būti ne mažiau kaip 25 % biologinės kilmės anglies pagal standartą EN 16807.

               Vertinimas ir patikra

            Siekiant įrodyti atitiktį 4 kriterijaus a punktui, pateikiami trečiosios šalies išduoti kilmės patvirtinimo sertifikatai, nurodantys, kad gamyboje naudotos žaliavos yra iš tvariai tvarkomų plantacijų. Priimami RSPO (angl. Roundtable on Sustainable Palm Oil – apskritojo stalo diskusijos dėl tvaraus alyvpalmių aliejaus) sertifikatai arba lygiaverčiai ar griežtesnės tvarios gamybos sistemos sertifikatai, įrodantys atitiktį modeliams, kuriuose taikomi tapatybės užtikrinimo, atskyrimo ir masės balanso principai. Alyvpalmių aliejaus ir alyvpalmių sėklų aliejaus darinių atveju, siekiant įrodyti atitiktį tiekimo grandinės modeliui „Book and Claim“ (įsigytų ir išpirktų sertifikatų sistema), pateikiamas per naujausią metinį prekybos laikotarpį pagal RSPO „PalmTrace“ sistemos modelį įsigytų ir išpirktų RSPO kreditų kiekis.
            Siekdamas įrodyti atitiktį 4 kriterijaus b punktui, pareiškėjas prideda pagal standartus EN 16807, ASTM D 6866, DIN CEN/TS 16137 (SPEC 91236), EN 16640 arba EN 16785-1 atliktų galutinio produkto bandymų ataskaitą.
            5 KRITERIJUS. PAKUOTĖMS IR TALPOMS TAIKOMI REIKALAVIMAI

                        a)

                        Perdirbta dalis (taikoma tik jei tepimo priemonė parduodama plastikinėje pakuotėje arba talpoje) – ne mažiau kaip 25 % plastikinės pakuotės arba talpos turi sudaryti vartotojų panaudotas plastikas.

                        b)

                        Projektavimas (taikoma tik jei tepimo priemonė skirta parduoti privatiesiems galutiniams vartotojams) – pakuotė arba talpa turi būti su tinkama sistema, skirta išvengti išsiliejimo naudojant, pvz., su pailginimu arba su siaura anga.

               Vertinimas ir patikra

            Pareiškėjas pateikia šiuos įrodymus, jei taikoma:
            Plastikinės pakuotės arba talpos sudėtį ir perdirbtų bei pirminių medžiagų dalį. Prireikus pridedama plastikinės pakuotės arba talpos atitikties deklaracija.
            Vartotojų panaudotas plastikas – iš namų ūkių arba iš prekybos, pramonės ir institucinių įrenginių, kurie jį naudoja kaip galutiniai produkto naudotojai, gaunamas plastikas, kurio nebegalima naudoti pagal jo numatytąją paskirtį. Apima platinimo grandinės grąžinamą plastiką.
            Vartotojų panaudoto plastiko dalis apskaičiuojama taip, kaip nurodyta toliau. Kadangi nėra metodų, kuriais remiantis būtų galima išmatuoti perdirbtos medžiagos dalį produkte arba pakuotėje, naudojama perdirbimo procese gauto plastiko masė, iš jos atėmus nuostolius ir kitus nuokrypius.
            X(%) = A/P × 100
            čia:

               X– perdirbta (vartotojų panaudota) dalis,

               A– perdirbto (vartotojų panaudoto) plastiko masė,

               P– pakuotės arba talpos masė.
            Pateikiamas ir pakuotės arba talpos modelio aprašymas kartu su nuotraukomis arba brėžiniais.
            6 KRITERIJUS. BŪTINOSIOS TECHNINĖS CHARAKTERISTIKOS
            Tepimo priemonės turi atitikti atitinkamus būtinųjų techninių charakteristikų reikalavimus, nurodytus 5 lentelėje.

               5 lentelė

               Tepimo priemonių būtinosios techninės charakteristikos

                        Tepimo priemonės kategorija

                        Būtinosios techninės charakteristikos

                        Grandininių pjūklų alyvos

                        KWF bandymo 2017 m. versija arba lygiavertis bandymas

                                    —

                                    Vielinių lynų tepalai

                                    —

                                    Betonavimo formų tepimo priemonės

                                    —

                                    Kitos visiškai sunaudojamos tepimo priemonės

                                    —

                                    Deidvudo vamzdžių alyvos

                                    —

                                    Metalo apdirbimo skysčiai

                        Kad gaminys „atitinka paskirtį“ įrodoma pateikiant bent vieno pareiškėjo kliento patvirtinimą

                        Pavarų alyvos

                        Pavarų alyvos (uždarų varymo sistemų) – ISO 12925-1 arba DIN 51517 (I, II arba III skirsnis).
                        Pavarų alyvos (atvirų varymo sistemų) – „atitinka paskirtį“, įrodant bent vieno pareiškėjo kliento patvirtinimu.

                        Dvitakčių variklių alyvos

                        Jūroje naudoti skirtų dvitakčių variklių alyvos – NMMA TC-W3.
                        Sausumoje naudoti skirtų dvitakčių variklių alyvos – ISO 13738 (EGD).

                        Hidraulinės sistemos

                        ISO 15380, 2–5 lentelės
                        Nedegūs hidrauliniai skysčiai – ISO 15380, 2–5 lentelės + ISO 12922, 1–3 lentelės arba „Factory Mutual“ (FM) patvirtinimas

                        Laikina apsauga nuo korozijos

                        ISO/TS 12928 arba „atitinka paskirtį“, įrodant bent vieno pareiškėjo kliento patvirtinimu.

                        Tepalai

                        Laikinos apsaugos nuo korozijos tepalai – ISO/TS 12928 arba „Atitinka paskirtį“, įrodant bent vienu pareiškėjo kliento patvirtinimu.
                        Uždarų varymo sistemų tepalai – DIN 51826.
                        Ritininių guolių, slydimo guolių ir slydimo paviršių tepalai – DIN 51825.
                        Visi kiti tepalai – ISO 12924 arba „Atitinka paskirtį“, įrodant bent vienu pareiškėjo kliento patvirtinimu.

               Pastaba. Daugiafunkciai tepalai, kurie gali būti naudojami kuriuo nors iš pirmiau nurodytų būdų, išbandomi pagal atitinkamą specialų nurodytą naudojimo būdą atitinkantį bandymą.

               Vertinimas ir patikra

            Pareiškėjas pateikia atitikties šiam kriterijui deklaraciją, prireikus kartu su bandymų rezultatais.
            Hidraulinių sistemų atveju produkto informacijos lape nurodoma, kurių elastomerų bandymai atlikti.

               Tiekėjo kliento patvirtinimas – raštas arba dokumentas, arba pareiškimas, kurį konkrečiam produktui išduoda klientas ir kuriame užtikrinama, kad produktas atitiko jo specifikacijas ir kad produktas tinkamai veikė naudojant jį pagal numatytą paskirtį.
            7 KRITERIJUS. VARTOTOJŲ INFORMAVIMAS APIE NAUDOJIMĄ IR ŠALINIMĄ
            Jei tepimo produktai skirti parduoti privatiesiems galutiniams vartotojams, ant pakuotės arba talpos pateikiama toliau nurodyta informacija (tekstas arba piktogramos) (tekstą galima formuluoti kitaip, jei jis atitinka prasmę).

                        „Venkite nepanaudoto produkto patekimo į aplinką“,

                        „Produkto likučius ir pakuotę arba talpą reikia šalinti tam skirtame surinkimo punkte“.

               Vertinimas ir patikra

            Pareiškėjas pateikia produkto talpos ir (arba) pakuotės pavyzdį arba jos iliustraciją, kur matyti pirmiau nurodyta informacija.
            8 KRITERIJUS. ES EKOLOGINIO ŽENKLO ETIKETĖJE PATEIKIAMA INFORMACIJA
            Neprivaloma etiketė, kurioje gali būti teksto langelis su tokiu įrašu:

                        a)

                        „Į aplinką patenka ne tokios pavojingos cheminės medžiagos“;

                        b)

                        „Patikrintas veiksmingumas“;

                        c)

                        „Panaudota X % sertifikuotų atsinaujinančiųjų sudedamųjų dalių“ (jei taikoma) (8).

                  Neprivalomos etiketės su teksto langeliu naudojimo rekomendacijos pateiktos „ES ekologinio ženklo naudojimo gairėse“, paskelbtose interneto svetainėje
            http://ec.europa.eu/environment/ecolabel/documents/logo_guidelines.pdf

               Vertinimas ir patikra

            Pareiškėjas pateikia etiketės pavyzdį. Jei naudojamas c teiginys, pareiškėjas pateikia atitinkamą sertifikatą (-us), susijusį (-ius) su sertifikuotų atsinaujinančiųjų sudedamųjų dalių procentine dalimi.

               (1)  2008 m. liepos 9 d. Europos Parlamento ir Tarybos reglamentas (EB) Nr. 765/2008 nustatantis su gaminių prekyba susijusius akreditavimo ir rinkos priežiūros reikalavimus ir panaikinantis Reglamentą (EEB) Nr. 339/93 (OL L 218, 2008 8 13, p. 30).

               (2)  http://ec.europa.eu/environment/ecolabel/

               (3)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

               (4)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

               (5)  2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos veiksmų vandens politikos srityje pagrindus (OL L 327, 2000 12 22, p. 1).

               (6)  2001 m. lapkričio 20 d. Europos Parlamento ir Tarybos sprendimas Nr. 2455/2001/EB nustatantis prioritetinių medžiagų vandens politikos srityje sąrašą ir papildantis Direktyvą 2000/60/EB (OL L 331, 2001 12 15, p. 1).

               (*1)  Mišinių sudedamųjų dalių, kurios yra labai toksiškos, M faktoriai taikomi pagal Reglamento (EB) Nr. 1272/2008 10 straipsnį, kaip aprašyta to reglamento I priedo 4.1.3.5.5.5 skirsnyje.

               (7)  2008 m. gegužės 30 d. Komisijos reglamentas (EB) Nr. 440/2008, nustatantis bandymų metodus pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), (OL L 142, 2008 5 31, p. 1).

               (8)  Jei naudojamos sertifikuotos atsinaujinančiosios sudedamosios dalys, nurodoma, koks yra sertifikuotų sudedamųjų dalių bendras kiekis neatsižvelgiant į biomasės rūšį (pvz., rapsai, saulėgrąžos, sojos ir pan.).


title: 2018 m. gruodžio 20 d. Tarybos sprendimas (ES) 2018/1907 dėl Europos Sąjungos ir Japonijos ekonominės partnerystės susitarimo sudarymo

text:
27.12.2018

                  LT

                  Europos Sąjungos oficialusis leidinys

                  L 330/1

         TARYBOS SPRENDIMAS (ES) 2018/1907
         2018 m. gruodžio 20 d.
         dėl Europos Sąjungos ir Japonijos ekonominės partnerystės susitarimo sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 6 dalies antros pastraipos a punkto v papunkčiu ir 7 dalimi,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     2018 m. liepos 17 d. pagal Tarybos sprendimą (ES) 2018/966 (2) pasirašytas Europos Sąjungos ir Japonijos ekonominės partnerystės susitarimas (toliau – Susitarimas);

                     (2)

                     siekiant užtikrinti veiksmingą Susitarimu nustatytos vyno eksporto lengvinimo sistemos veikimą, Komisija turėtų būti įgaliota pagal 2.29 straipsnio 3 dalį Sąjungos vardu laikinai sustabdyti Susitarimo 2.28 straipsnyje nustatytą vyno produktų pasitvirtinimo pripažinimą. Komisija taip pat turėtų būti įgaliota pagal Susitarimo 2.29 straipsnio 4 dalį Sąjungos vardu nutraukti tą laikiną sustabdymą;

                     (3)

                     tikslinga, kad pagal Sutarties 218 straipsnio 7 dalį Taryba įgaliotų Komisiją Sąjungos vardu patvirtinti tam tikrus Susitarimo pakeitimus. Todėl Komisija turėtų būti įgaliota tvirtinti pakeitimus pagal Susitarimo 10.14 straipsnį, susijusius su Susitarimo 10 priedo 2 dalimi po konsultacijos su Tarybos pagal Sutarties 207 straipsnio 3 dalį paskirtu specialiu komitetu. Tie įgaliojimai neturėtų būti taikomi įsipareigojimų pagal Susitarimo 10 priedo 2 dalies A skirsnio 4 dalį („Su geležinkeliais susijusių prekių ir paslaugų viešieji pirkimai“) ir 5 dalį („Paslaugos“) pakeitimams.Komisija taip pat turėtų būti įgaliota patvirtinti Susitarimo 14-A priedo ir 14-B priedo pakeitimus;

                     (4)

                     pagal Susitarimo 23.5 straipsnį nė viena šio Susitarimo nuostata nelaikoma nustatančia asmenims teisių ar prievolių, nedarant poveikio asmenų teisėms ir prievolėms pagal kitą viešąją tarptautinę teisę. Todėl Susitarimu negalima tiesiogiai remtis Sąjungos ar jos valstybių narių teismuose;

                     (5)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Patvirtinamas Europos Sąjungos ir Japonijos ekonominės partnerystės susitarimas.
            Susitarimo tekstas pridedamas prie šio sprendimo.

            2 straipsnis

               1.   Sąjungos sprendimą pagal Susitarimo 2.29 straipsnio 3 dalį laikinai sustabdyti vyno produktų pasitvirtinimo pripažinimą, nustatytą Susitarimo 2.28 straipsnyje, priima Komisija.

               2.   Sąjungos sprendimą pagal Susitarimo 2.29 straipsnio 4 dalį nutraukti šio straipsnio 1 dalyje nurodytą laikiną sustabdymą priima Komisija.

            3 straipsnis
            Taikant Susitarimo 10.14 straipsnį, Sąjungos poziciją dėl Susitarimo 10 priedo 2 dalies įsipareigojimų pakeitimų ar pataisų priima Komisija po konsultacijos su Tarybos pagal Sutarties 207 straipsnio 3 dalį paskirtu specialiu komitetu. Ši nuostata netaikoma įsipareigojimų pagal Susitarimo 10 priedo 2 dalies A skirsnio 4 dalį („Su geležinkeliais susijusių prekių ir paslaugų viešieji pirkimai“) ir 5 dalį („Paslaugos“) pakeitimams.

            4 straipsnis
            Susitarimu įsteigto Jungtinio komiteto priimamus sprendimus dėl Susitarimo 14-A ir 14-B priedų pakeitimų, atsižvelgiant į Susitarimu įsteigto Intelektinės nuosavybės komiteto rekomendacijas, Sąjungos vardu tvirtina Komisija. Jei suinteresuotosios šalys nesusitaria esant prieštaravimams, susijusiems su geografine nuoroda, Komisija priima atitinkamą poziciją, laikydamasi Europos Parlamento ir Tarybos reglamento (ES) Nr. 1151/2012 (3) 57 straipsnio 2 dalyje nustatytos tvarkos.

            5 straipsnis
            Tarybos pirmininkas Sąjungos vardu pateikia Susitarimo 23.3 straipsnyje numatytą pranešimą. (4)

            6 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. gruodžio 20 d.

                  Tarybos vardu

                  Pirmininkė

               E. KÖSTINGER

            (1)  2018 m. gruodžio 12 d. pritarimas (dar nepaskelbta Oficialiajame leidinyje)

            (2)  2018 m. liepos 6 d. Tarybos sprendimas (ES) 2018/966 dėl Europos Sąjungos ir Japonijos ekonominės partnerystės susitarimo pasirašymo Europos Sąjungos vardu (OL L 174, 2018 7 10, p. 1).

            (3)  2012 m. lapkričio 21 d. Europos Parlamento ir Tarybos reglamentas (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012 12 14, p. 1).

            (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2019 m. vasario 28 d. Tarybos sprendimas (BUSP) 2019/346, kuriuo skiriamas Europos Sąjungos specialusis įgaliotinis žmogaus teisių klausimais

text:
1.3.2019

                  LT

                  Europos Sąjungos oficialusis leidinys

                  L 62/12

         TARYBOS SPRENDIMAS (BUSP) 2019/346
         2019 m. vasario 28 d.
         kuriuo skiriamas Europos Sąjungos specialusis įgaliotinis žmogaus teisių klausimais
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2012 m. liepos 25 d. Taryba priėmė Sprendimą 2012/440/BUSP (1), kuriuo Stavros LAMBRINIDIS paskirtas Europos Sąjungos specialiuoju įgaliotiniu (toliau – ES specialusis įgaliotinis) žmogaus teisių klausimais. ES specialiojo įgaliotinio įgaliojimų terminas baigiasi 2019 m. vasario 28 d.;

                     (2)

                     naujas ES specialusis įgaliotinis žmogaus teisių klausimais turėtų būti paskirtas 24 mėnesių laikotarpiui,

               PRIĖMĖ ŠĮ SPRENDIMĄ:

            1 straipsnis
            Europos Sąjungos specialusis įgaliotinis
            Iki 2021 m. vasario 28 d. Europos Sąjungos specialiuoju įgaliotiniu (toliau – ES specialusis įgaliotinis) skiriamas Eamon GILMORE. Taryba, remdamasi Politinio ir saugumo komiteto (toliau – PSK) vertinimu bei Sąjungos vyriausiojo įgaliotinio užsienio reikalams ir saugumo politikai (toliau – Vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.

            2 straipsnis
            Politikos tikslai
            ES specialiojo įgaliotinio įgaliojimai grindžiami Sąjungos politikos tikslais, susijusiais su žmogaus teisėmis, kaip išdėstyta Europos Sąjungos sutartyje, Europos Sąjungos pagrindinių teisių chartijoje, taip pat ES strateginėje programoje žmogaus teisių ir demokratijos srityje bei ES veiksmų planu žmogaus teisių ir demokratijos srityje:

                        a)

                        didinti Sąjungos veiklos veiksmingumą, jos dalyvavimą ir matomumą saugant ir propaguojant žmogaus teises pasaulyje ir skatinti pozityvų naratyvą žmogaus teisių tema, visų pirma stiprinant Sąjungos bendradarbiavimą ir politinį dialogą su trečiosiomis šalimis, atitinkamais partneriais, verslo subjektais, pilietine visuomene ir tarptautinėmis bei regioninėmis organizacijomis, bei veikiant atitinkamuose tarptautiniuose forumuose;

                        b)

                        visame pasaulyje didinti Sąjungos įnašą į demokratijos stiprinimą ir institucijų kūrimą, teisinę valstybę, gerą valdymą, pagarbą žmogaus teisėms ir pagrindinėms laisvėms;

                        c)

                        didinti Sąjungos veiksmų žmogaus teisių srityje suderinamumą ir žmogaus teisių klausimo integravimą į visas Sąjungos išorės veiksmų sritis.

            3 straipsnis
            Įgaliojimai
            Kad būtų pasiekti politikos tikslai, ES specialusis įgaliotinis įgaliojamas:

                        a)

                        prisidėti prie Sąjungos žmogaus teisių politikos, visų pirma ES strateginės programos žmogaus teisių ir demokratijos srityje bei ES veiksmų plano žmogaus teisių ir demokratijos srityje įgyvendinimo, taip pat prie Sąjungos gairių, priemonių rinkinio ir veiksmų planų žmogaus teisių srityje įgyvendinimo, be kita ko, rengiant rekomendacijas šiuo klausimu;

                        b)

                        prisidėti prie Tarybos nustatytų Sąjungos pozicijų dėl skatinimo laikytis tarptautinės humanitarinės teisės įgyvendinimo;

                        c)

                        prisidėti prie Tarybos nustatytų Sąjungos pozicijų dėl paramos tarptautinei baudžiamajai justicijai skatinimo, visų pirma Tarybos sprendimo 2011/168/BUSP (2) dėl Tarptautinio baudžiamojo teismo, įgyvendinimo;

                        d)

                        padėti įtvirtinti stipresnį Europos balsą dialoguose žmogaus teisių klausimais su vyriausybėmis trečiosiose šalyse bei tarptautinėmis ir regioninėmis organizacijomis, taip pat su pilietinės visuomenės organizacijomis ir kitais atitinkamais subjektais, siekiant užtikrinti Sąjungos žmogaus teisių politikos veiksmingumą ir matomumą; vadovauti svarbiems dialogams žmogaus teisių klausimais su trečiosiomis šalimis;

                        e)

                        prisidėti prie geresnio Sąjungos politikos ir veiksmų žmogaus teisių apsaugos ir propagavimo srityse suderinamumo ir nuoseklumo, visų pirma prisidedant prie atitinkamos Sąjungos politikos formavimo;

                        f)

                        konsultuojantis su valstybėmis narėmis prisidėti prie geresnio Sąjungos pozicijų, nurodytų b ir c punktuose, suderinamumo ir nuoseklumo.

            4 straipsnis
            Įgaliojimų vykdymas

               1.   ES specialusis įgaliotinis yra atsakingas už įgaliojimų vykdymą; jo veiklą prižiūri Vyriausiasis įgaliotinis.

               2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio Vyriausiojo įgaliotinio galioms.

               3.   ES specialusis įgaliotinis savo veiklą glaudžiai koordinuoja su Europos išorės veiksmų tarnyba (EIVT) ir jos atitinkamais padaliniais, kad būtų užtikrintas jų atitinkamos veiklos žmogaus teisių srityje suderinamumas ir nuoseklumas.

            5 straipsnis
            Finansavimas

               1.   Su ES specialiojo įgaliotinio įgaliojimų vykdymu laikotarpiu nuo 2019 m. kovo 1 d. iki 2021 m. vasario 28 d. susijusioms išlaidoms padengti skiriama orientacinė finansavimo suma yra 2 100 270,50 EUR.

               2.   Išlaidos tvarkomos pagal Sąjungos bendrajam biudžetui taikomas procedūras ir taisykles.

               3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.

            6 straipsnis
            Darbuotojų grupės sudarymas ir sudėtis

               1.   ES specialusis įgaliotinis sudaro darbuotojų grupę, neviršydamas ES specialiojo įgaliotinio įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.

               2.   Valstybės narės, Sąjungos institucijos ir EIVT gali siūlyti deleguoti darbuotojus dirbti su ES specialiuoju įgaliotiniu. Atlyginimą tokiems deleguotiems darbuotojams moka atitinkamai siunčiančioji valstybė narė, siunčiančioji Sąjungos institucija ar EIVT. Valstybių narių į Sąjungos institucijas ar EIVT deleguoti ekspertai taip pat gali būti komandiruojami dirbti su ES specialiuoju įgaliotiniu. Pagal sutartį pasamdyti tarptautiniai darbuotojai turi turėti vienos iš valstybių narių pilietybę.

               3.   Visi deleguoti darbuotojai administraciniu požiūriu lieka pavaldūs atitinkamai siunčiančiajai valstybei narei, siunčiančiajai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.

               4.   ES specialiojo įgaliotinio personalas bendrai įkurdinamas atitinkamuose EIVT padaliniuose ar Sąjungos delegacijose siekiant užtikrinti jų atitinkamos veiklos suderinamumą ir nuoseklumą.

            7 straipsnis
            ES įslaptintos informacijos saugumas
            ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (3).

            8 straipsnis
            Prieiga prie informacijos ir logistinė parama

               1.   Valstybės narės, Komisija, EIVT ir Tarybos generalinis sekretoriatas užtikrina, kad ES specialiajam įgaliotiniui būtų suteikta prieiga prie visos reikiamos informacijos.

               2.   Sąjungos delegacijos ir valstybių narių diplomatinės atstovybės tinkamu būdu teikia ES specialiajam įgaliotiniui logistinę paramą.

            9 straipsnis
            Saugumas
            Vadovaudamasis Sąjungos politika dėl personalo, išsiųsto už Sąjungos ribų vykdyti veiksmus pagal Sutarties V antraštinę dalį, saugumo, ES specialusis įgaliotinis, laikydamasis savo įgaliojimų ir atsižvelgdamas į saugumo padėtį jo atsakomybei priskirtoje teritorijoje, imasi visų praktiškai įgyvendinamų priemonių viso tiesiogiai ES specialiajam įgaliotiniui pavaldaus personalo saugumui užtikrinti, visų pirma:

                        a)

                        sudarydamas konkretų saugumo planą, grindžiamą EIVT pateiktomis gairėmis, apimantį konkrečias fizines, organizacines ir procedūrines saugumo priemones, kuriuo reglamentuojamas personalo saugaus atvykimo į jo atsakomybei priskirtą teritoriją ir judėjimo toje teritorijoje valdymas, taip pat saugumo incidentų valdymas, ir nustatomas nenumatytų atvejų bei evakuacijos planas;

                        b)

                        užtikrindamas, kad visi už Sąjungos ribų išsiųsti personalo nariai būtų apdrausti didelės rizikos draudimu, reikalingu dėl sąlygų jo atsakomybei priskirtoje teritorijoje;

                        c)

                        užtikrindamas, kad prieš atvykstant ar atvykus į jo atsakomybei priskirtą teritoriją būtų organizuotas visų ES specialiojo įgaliotinio darbuotojų grupės narių, kurie turi būti išsiųsti už Sąjungos ribų, įskaitant vietoje pagal sutartį įdarbintus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį toje teritorijoje;

                        d)

                        užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir kad Tarybai, Vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitų ir įgaliojimų vykdymo ataskaitos dalį.

            10 straipsnis
            Ataskaitų teikimas
            ES specialusis įgaliotinis Vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis prireikus taip pat teikia ataskaitas Tarybos darbo grupėms, visų pirma Žmogaus teisių darbo grupei. Reguliariai teikiamos ataskaitos platinamos per COREU tinklą. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.

            11 straipsnis
            Koordinavimas

               1.   ES specialusis įgaliotinis prisideda prie Sąjungos veiksmų vieningumo, nuoseklumo ir veiksmingumo bei padeda užtikrinti, kad visų Sąjungos priemonių ir valstybių narių veiksmų būtų imamasi nuosekliai, siekiant Sąjungos politikos tikslų. ES specialiojo įgaliotinio veikla koordinuojama su valstybių narių ir Komisijos veikla, taip pat atitinkamai su kitų ES specialiųjų įgaliotinių veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.

               2.   Vietos lygiu glaudus ryšys palaikomas su atitinkamais valstybių narių atstovybių vadovais, Sąjungos delegacijų vadovais, taip pat, kai tinkama, su bendros saugumo ir gynybos politikos misijų ir operacijų vadovais ar vadais ir su kitais ES specialiaisiais įgaliotiniais. Jie deda visas įmanomas pastangas, kad padėtų ES specialiajam įgaliotiniui vykdyti įgaliojimus.

               3.   ES specialusis įgaliotinis taip pat palaiko ryšius su kitais tarptautiniais ir regioniniais subjektais centrinių būstinių ir vietos lygiu ir siekia papildomumo ir sinergijos su jų veiksmais. ES specialusis įgaliotinis siekia palaikyti reguliarius ryšius su pilietinės visuomenės organizacijomis tiek centrinių būstinių lygiu, tiek vietos lygiu.

            12 straipsnis
            Peržiūra
            Šio sprendimo įgyvendinimas ir jo suderinamumas su kitais Sąjungos įnašais yra nuolat peržiūrimi. ES specialusis įgaliotinis Tarybai, Vyriausiajam įgaliotiniui ir Komisijai reguliariai teikia pažangos ataskaitas ir ne vėliau kaip 2020 m. lapkričio 30 d. pateikia išsamią įgaliojimų vykdymo ataskaitą.

            13 straipsnis
            Įsigaliojimas
            Šis sprendimas įsigalioja jo priėmimo dieną.
            Jis taikomas nuo 2019 m. kovo 1 d.

            Priimta Briuselyje 2019 m. vasario 28 d.

                  Tarybos vardu

                  Pirmininkas

               G. CIAMBA

            (1)  2012 m. liepos 25 d. Tarybos sprendimas 2012/440/BUSP, kuriuo skiriamas Europos Sąjungos specialusis įgaliotinis žmogaus teisių klausimais (OL L 200, 2012 7 27, p. 21).

            (2)  2011 m. kovo 21 d. Tarybos sprendimas 2011/168/BUSP dėl Tarptautinio baudžiamojo teismo, kuriuo panaikinama Bendroji pozicija 2003/444/BUSP (OL L 76, 2011 3 22, p. 56).

            (3)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: Bendrojo Teismo sprendimas 2019 m. vasario 27 d. dėl Teismo atostogų

text:
18.3.2019

                  LT

                  Europos Sąjungos oficialusis leidinys

                  C 103/5

         BENDROJO TEISMO SPRENDIMAS
         2019 m. vasario 27 d.
         dėl Teismo atostogų
         (2019/C 103/05)
         BENDRASIS TEISMAS
         atsižvelgdamas į Procedūros reglamento 41 straipsnio 2 dalį,
         PRIIMA ŠĮ SPRENDIMĄ:

            1 straipsnis
            Nuo 2019 m. rugsėjo 1 d. prasidedančiais teismo veiklos metais pagal Procedūros reglamento 41 straipsnio 2 ir 6 dalis nustatomi tokie Teismo atostogų laikotarpiai:

                        —

                        2019 m. Kalėdos: nuo 2019 m. gruodžio 23 d., pirmadienio, iki 2020 m. sausio 12 d., sekmadienio,

                        —

                        2020 m. Velykos: nuo 2020 m. balandžio 6 d., pirmadienio, iki 2020 m. balandžio 19 d., sekmadienio,

                        —

                        2020 m. vasara: nuo 2020 m. liepos 16 d., ketvirtadienio, iki 2020 m. rugpjūčio 31 d., pirmadienio.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Liuksemburge 2019 m. vasario 27 d.

                  Kancleris

               E. COULON

                  Pirmininkas

               M. JAEGER